Snøskred ved Sjusjøen skisenter i Hedmark
ARTIKKELEN ER OVER TRE ÅR GAMMEL – Et skred har gått på skisenteret, og minst en person ble tatt. Vedkommende har klart å komme seg ut for egen maskin, sier operasjonsleder i Innlandet politidistrikt Bjørn Lagmannsveen til VG. Politiet fikk melding om hendelsen klokken 12.41, og jobber nå med å organisere et søk etter andre personer som eventuelt er tatt av raset. – Vi vet veldig lite på nåværende tidspunkt. Det er ikke kjent hvor mange som befinner seg på skisenteret, og vi har nå styrker på vei for å forsikre oss om at ingen andre er tatt av skredet.Da VG snakket med politiet like etter klokken 14 hadde de fortsatt ikke klart å få kontakt med personen som kom seg ut av raset. Vedkommende forlot trolig stedet før nødetatene kom frem til området. Skredet skal ha gått i en populær «off-piste»-løype på sørsiden av toppen på skisenteret. Overfor NTB beskriver politiet det som et flakskred på 40 meter i den ene retningen og 30 meter i den andre retningen. – Skredet har beveget seg omtrent 70 meter, og en person ble tatt. Vi har derimot ingen grunn til å tro at det befinner seg flere i skredområdet, sier Martin Stalsberg, som er ansatt ved skisenteret, til VG. Dette skal ikke være første gangen det går et skred i det aktuelle området. Skisenteret skal ha hatt rundt 500 besøkende lørdag.Det er også meldt om flere snøskred rundt om i landet lørdag. Spesielt i Nord-Norge var det varslet om betydelig snøskredfare en rekke steder, blant annet i Lyngsalpene, Vesterålen og fjellområdene rundt Tromsø, ifølge Varsom.no. I Troms maktet én person å berge seg selv ut av et skred som gikk i Lyngen lørdag ettermiddag, mens en annen person ble tatt av et mindre snøskred i Venabygdsfjellet i Oppland. Det er ikke meldt om noen alvorlige skader i forbindelse med noen av dagens snøskred.
Her gikk raset som tok med seg minst en person ved Sjusjøen skisenter i Hedmark lørdag formiddag.